**П Р Е Д Н А Ц Р Т**

На основу члана 15. Закона о Управи за индиректно опорезивање (''Службени гласник БиХ", број 89/05) и члана 61. став 2. Закона о управи ("Службени гласник БиХ", бр. 32/02, 102/09 и 72/17), директор Управе за индиректно опорезивање доноси

**У П У Т С Т В О**

**О ПОСТУПКУ КУЋНОГ ИЗВОЗНОГ ЦАРИЊЕЊА**

**ГЛАВА I - ОПШТЕ ОДРЕДБЕ**

**Члан 1.**

(Предмет)

1. Овим упутством прописује се процедура одобравања поступка кућног царињења при извозу (у даљем тексту: кућно извозно царињење) као поједностављеног поступка, спровођење кућног извозног царињења, те друга питања у вези кућног извозног царињења.
2. Кућно извозно царињење може се, у складу са прописима из члана 4. овог упутства користити за царинске поступке при извозу (у даљем тексту: извозни царински поступци) и то за: трајни извоз, за привремени извоз робе намијењене поновном увозу у непромијењеном стању који се одвија на редовној основи, за привремени извоз у оквиру спољне обраде и за извоз или поновни извоз којим се завршава поступак унутрашње обраде.

**Члан 2.**

(Употреба израза у мушком или женском роду)

Ријечи које су ради прегледности у овом упутству наведене у једном роду без дискриминације односе се и на мушки и на женски род.

**Члан 3.**

(Закони и други прописи)

Ако није другачије наведено у овом упутству, подразумијева се да свако упућивање у овом упутству на законе и друге прописе укључује и измјене и допуне тих закона и других прописа које су ступиле на снагу до дана ступања на снагу овог упутства и након тог дана.

**Члан 4.**

(Правни основ)

Кућно извозно царињење у царинским поступцима из члана 1. став (2) овог упутства регулисано је:

1. чланом 88. Закона о царинској политици у Босни и Херцеговини ("Службени гласник БиХ", број 58/15) (у даљем тексту: Закон),
2. чл. 184. до 191., чл. 201. до 204., чл. 209. до 211., чл. 214, чл. 215., чл. 217. и чл. 221. до 226. и чл. 367. став (1) Одлуке о спровођењу Закона о царинској политици у Босни и Херцеговини ("Службени гласник БиХ", бр. 13/19, 54/19, 21/20, 47/21, 49/21, 4/22 и 23/22) (у даљем тексту: Одлука), у зависности на који се извозни царински поступак односи кућно извозно царињење и
3. одредбама Закона и Одлуке и других царинских прописа које се односе на попуњавање царинске декларације.

**Члан 5.**

(Дефиниције и шифре)

1. У сврху овог упутства, поједини изрази и шифре имају сљедеће значење:
2. ''привредни субјект'' значи лице које је током свог пословања укључено у активности које су обухваћене царинским прописима,
3. ''подносилац захтјева'' значи лице (привредни субјект) које подноси захтјев за издавање одобрења за кућно извозно царињење,
4. ''одобрење'' значи одобрење којим је одређеном лицу, у складу са царинским прописима одобрено коришћење кућног извозног царињења,
5. ''одобрени извозник'' значи лице којем је издато одобрење за кућно извозно царињење, које је и ималац одобрења и корисник тог поступка,
6. ''издавалац одобрења'' значи организациона јединица УИО из члана 11. став (1) овог упутства која издаје одобрење за кућно извозно царињење,
7. ''одобрени простор'' значи властити простор одобреног извозника или неко друго одобрењем одобрено мјесто, у којем одобрени извозник ставља робу у захтијевани извозни царински поступак по одобреном кућном извозном царињењу,
8. ''надзорна царинска канцеларија'' значи царинска испостава која је одобрењем одређена за надзор и спровођење кућног извозног царињења, сходно члану 179. став (3) Закона, надлежна за извоз према сједишту или према мјесту у којем се роба пакује односно утовара за извоз (види члан 29. став (2) овог упутства). Надзорна царинска канцеларија надлежна је за спровођење царинских поступака из члана 1. став (2) овог упутства за које је одобрено кућно извозно царињење, што укључује и провјеру да ли је на примјерку 3 извозне декларације потврђен физички иступ робе из царинског подручја Босне и Херцеговине (у даљем тексту: БиХ) на прописани начин, те да ли су јој физички достављене допунске извозне царинске декларације из члана 28. овог упутства,
9. ''излазна царинска канцеларија'' значи царински реферат на граничном прелазу преко којег ће роба по кућном извозном царињењу иступити из царинског подручја БиХ, то јест царинска канцеларија из поља 29 извозне царинске декларације,
10. шифра ''KUĆNO IZVOZ'' користи се у извозној царинској декларацији за означавање поступка кућног извозног царињења,
11. ''Група за контролу'' значи Група за контролу регионалног центра надлежног према сједишту подносиоца захтјева за кућно извозно царињење, која у предконтроли обавља провјеру испуњавања услова и критеријума по поднијетом захтјеву прије издавања одобрења, врши праћење имаоца одобрења и обавља провјере у поновној процјени одобрења у складу са чл. 17. 18. овог упутства, те обавља накнадну контролу тог поступка по издатом одобрењу,
12. ''АЕО'' значи овлашћени привредни субјект,
13. ''УИО'' значи Управа за индиректно опорезивање.
14. Други изрази који се користе у овом упутству, а којима није одређено значење овим упутством, имају значење које им је одређено Законом и Одлуком.

**Члан 6.**

(Кућно извозно царињење)

1. Поступак кућног извозног царињења је поједностављени поступак, према којем се роба може ставити у одобрени извозни царински поступак у одобреном простору корисника кућног извозног царињења, на начин одређен чл. 21. до 29. овог упутства, без обавезе непосредног предочења (допремања) робе царинској канцеларији. Код кућног извозног царињења, роба се у одобреном простору одобреног извозника и пушта у одобрени извозни царински поступак за који је пријављена, с тим да роба мора бити на располагању надзорној царинској канцеларији за одређено вријеме ради омогућавања њеног прегледа (контроле), када је, на основу анализе ризика, исти одређен.
2. Код кућног извозног царињења само спровођење царинских формалности остаје непромијењено, а ради се о промјени мјеста предочења робе и поједностављеној царинској декларацији, која је основ за спровођење поступка кућног извозног царињења. Документарни и физички преглед (укључујући и евентуално узимање узорака робе), када је, на основу анализе ризика, исти одређен, обавља се као у редовном (стандардном) поступку, само је мјесто обављања тих царинских формалности одобрени простор корисника кућног извозног царињења у којем се роба пушта у захтијевани извозни царински поступак. Одредбе Закона, Одлуке и других прописа који се односе на поступак царињења, укључујући и измјену и допуну и поништење царинске декларације, примјењују се и на царинску декларацију за кућно извозно царињење.

**Члан 7.**

(Мјере трговинске политике и инспекцијска контрола роба)

1. Ако роба за коју се тражи кућно извозно царињење подлијеже некој од мјера трговинске политике за извоз (на примјер на режиму ''дозволе'') примјењивој у извозном царинском поступку за који се тражи кућно извозно царињење, уз захтјев из члана 11. овог упутства, подноси се потребна дозвола, ако постоји. Ако дозвола не постоји, може се одобрити кућно извозно царињење ако нема других сметњи за његово одобравање, у ком случају се кућно извозно царињење може користити у одобреним извозним царинским поступцима само под условом ако корисник истог, најкасније у тренутку пријављивања робе по том поступку има потребну дозволу за робу, а референтни подаци о тој дозволи уписују се у поље 44 извозне царинске декларације из члана 25. овог упутства.
2. Ако роба за коју се тражи кућно извозно царињење подлијеже некој од инспекцијских контрола у спољнотрговинском промету примјењивој у извозном царинском поступку за који се тражи кућно извозно царињење, уз захтјев из члана 11. овог упутства, подносилац захтјева подноси, ако постоји, одлуку надлежног инспекцијског контролног органа (зависно која контрола и царински поступак за робу су у питању), којом је одређен начин спровођења те контроле код кућног извозног царињења. Ако таква одлука не постоји, може се одобрити кућно извозно царињење ако нема других сметњи за његово одобравање, у ком случају се кућно извозно царињење може користити у одобреним извозним царинским поступцима само под условом ако корисник истог, најкасније у тренутку пријављивања робе по том поступку има за робу потребно одобрење или сагласност надлежног инспекцијског контролног органа, о којем се референтни подаци уписују у поље 44 извозне царинске декларације из члана 25. овог упутства.

**Члан 8.**

(Заступање)

1. Подносилац захтјева који не испуњава услов из члана 9. став (1) тачка ц) овог упутства може именовати заступника (шпедитера), који ће, у његово име и за његов рачун (непосредно заступање, чл. 5. и 6. Закона), подносити царинске декларације код кућног извозног царињења, на начин прописан овим упутством.
2. У случају из става (1) овог члана:
3. заступник мора бити регистрован код УИО (Јединствени регистар обвезника индиректних пореза) по основу обављања послова међународне шпедиције и да има овлашћење о приступу информационом систему УИО за електронско подношење царинских декларација. Издавалац одобрења спроводи службену провјеру ових услова, уз испис провјере о регистрацији код УИО,
4. подносилац захтјева закључује уговор са заступником, којим јасно дефинишу њихове међусобне обавезе и друга питања у вези непосредног заступања и одговорности у вези тог заступања.
5. Одредбе овог члана не доводе у питање примјену важећих казнених прописа према заступнику ако су се за то стекли прописани услови.

|  |  |
| --- | --- |
| **ГЛАВА II -** | **УСЛОВИ И КРИТЕРИЈУМИ ЗА ИЗДАВАЊЕ** |
|  | **ОДОБРЕЊА ЗА КУЋНО ИЗВОЗНО ЦАРИЊЕЊЕ** |

**Члан 9.**

(Услови и критеријуми за кућно извозно царињење)

1. Подносилац захтјева за издавање одобрења за поступак кућног извозног царињења мора испуњавати сљедеће услове и критеријуме:
2. гдје је примјенљиво, да захтјев није поднијет прије истека рока од једне или три године од укидања или поништења одобрења за кућно царињење (у увозу и/или извозу), како је прописано чланом 187. став (5) Одлуке. Издавалац одобрења у погледу овог услова спроводи провјеру у службеној евиденцији,
3. да је регистрован у БиХ и код УИО (Јединствени регистар обвезника индиректних пореза) по основу обављања спољнотрговинског промета. Издавалац одобрења спроводи службену провјеру регистрације код УИО, уз испис провјере,
4. да је регистрован код УИО (Јединствени регистар обвезника индиректних пореза) по основу обављања послова међународне шпедиције и да има овлашћење о приступу информационом систему УИО за електронско подношење царинских декларација, осим у случају из члана 8. овог упутства. Издавалац одобрења спроводи службену провјеру ових услова, уз испис провјере о регистрацији код УИО,
5. да у вријеме подношења захтјева није у поступку стечаја, о чему, уз захтјев, подноси увјерење издато од надлежног суда,
6. да су испуњени услови и критеријум из члана 29. Одлуке (придржавање царинских и пореских прописа у претходном периоду) у погледу тога да у последње три године прије подношења захтјева није извршило тежу повреду или поновљене повреде царинских и/или пореских прописа ниједно од сљедећих лица: подносилац захтјева, његово одговорно лице (сва лица уписана у рјешењу о регистрацији) и запослени задужен за царинска питања код подносиоца захтјева (у даљем тексту: лице одговорно за кућно извозно царињење), о чему, уз захтјев, за свако наведено лице подноси увјерење издато од надлежног суда. За наведена лица, спроводи се и службена провјера у прекршајној бази података у УИО,
7. да су испуњени услови и критеријуми из члана 29. Одлуке (придржавање царинских и пореских прописа) у погледу тога да у последње три године прије подношења захтјева није извршило теже кривично дјело које је у вези са привредном дјелатности подносиоца захтјева ниједно од сљедећих лица: подносилац захтјева, његово одговорно лице (сва лица уписана у рјешењу о регистрацији) и лице одговорно за кућно извозно царињење о чему, уз захтјев, за свако наведено лице подноси увјерење издато од надлежног суда,
8. да су испуњени услови и критеријуми из члана 30. Одлуке, који се односе на задовољавајући систем вођења пословне евиденције, и према потреби, евиденције о превозу робе, који омогућава ефикасан надзор поступка и спровођења царинске контроле, нарочито накнадне контроле, што обухвата и провјеру испуњавања критеријиума (додатног) из члана 30. став (1) тачка л) Одлуке,
9. да запослена лица, која су у списку из става (3) овог члана наведена као лица одговорна за кућно извозно царињење код подносиоца захтјева, а која не испуњавају критеријум из члана 30. став (1) тачка л) Одлуке, познају царинске и друге прописе примјењиве на царинске поступке из члана 1. овог упутства за које се тражи кућно извозно царињење и робу која ће бити предмет тих поступака, о чему се провјера спроводи у складу са чланом 14. став (3) тачка ј) овог упутства,
10. да има ваљано одобрење за извозни поступак с економским дејством за који тражи кућно извозно царињење (ако тражи), те да поштује правила и уредно води одговарајућу евиденцију у вези са тим поступком,
11. да нема неизмирених доспјелих финансијских обавеза у погледу индиректних пореза, осталих прихода и такси, које је УИО надлежна наплаћивати према прописима из области индиректног опорезивања, о чему издавалац одобрења спроводи провјеру у складу са чланом 13. овог упутства.
12. Уз захтјев из члана 11. овог упутства, подносилац захтјева прилаже и списак лица одговорних за кућно извозно царињење код подносиоца захтјева. Основно је правило да су та лица запослена код подносиоца захтјева и да испуњавају критеријум прописан чланом 30. став (1) тачка л) и став (2) Одлуке (испуњава практичне стандарде за оспособљеност или стручне квалификације које су директно повезане са активностима које се обављају). Као доказ о испуњавању тог критеријума, уз захтјев, за свако од тих лица прилаже се, по избору подносиоца захтјева, доказ о стеченом практичном искуству у царинским питањима од најмање три године (на примјер, потврда или увјерење у којем стоје подаци на којим царинским пословима, код којег привредног субјекта (код подносица захтјева и/или другог привредног субјекта) и у којем периоду је то искуство стечено) или доказ о положеном стручном испиту за обављање шпедитерских послова (овјерена копија).
13. У случају да подносилац захтјева нема запослено лице које испуњава додатни критеријум из члана 30. став (1) тачка л) Одлуке, такво лице може бити и уговорни партер који испуњава тај критеријум и са којим подносилац захтјева закључи посебан уговор којим обављање послова у вези кућног извозног царињења код њега повјерава уговорном партенеру (ти послови, због своје природе, нису послови царинског заступања у смислу чл. 5. и 6. Закона у случају из члана 8. овог упутства). Тај уговорни партер, у списку лица одговорних за кућно извозно царињење, поред запослених лица одговорних за кућно извозно царињење који неиспуњавају наведени критеријум (ако их има предложених у списку), мора бити наведен као лице одговорно за кућно извозно царињење код подносиоца захтјева, са назнаком да се ради о уговорном партеру. У том случају, уз наведени списак, прилаже се уговор и неки од доказа из става (2) овог члана о испуњавању наведеног критеријума. Уговорни партер такође подлијеже и провјерама услова и критеријума из члана 29. Одлуке (види став (1) тач. е) и ф) овог члана).
14. Ако је лице одговорно за кућно извозно царињење код подносиоца захтјева уговорни партнер, критеријум из члана 30. став (1) тачка л) Одлуке за уговорног партнера сматра се испуњеним ако је уговорни партнер одобреног извозника ималац одобрења АЕОЦ или ималац комбинованог одобрења (АЕОФ).

**Члан 10.**

(Одговорност у случају коришћења услуге уговорног партнера)

Када подносилац захтјева односно одобрени извозник, у случају из члана 9. став (3) овог упутства, користи услуге уговорног партнера за обављање послова кућног царињења код њега, одговорност за све неправилности и пропусте који могу настати коришћењем кућног извозног царињења је на одобреном извознику и његовом запосленом који је у одобрењу наведен као лице одговорно за кућно извозно царињење.

|  |  |
| --- | --- |
| **ГЛАВА III -** | **ЗАХТЈЕВ И ПОСТУПАК ИЗДАВАЊА** |
|  | **ОДОБРЕЊА ЗА КУЋНО ИЗВОЗНО ЦАРИЊЕЊЕ** |

**Члан 11.**

(Захтјев)

1. Захтјев за издавање одобрења за кућно извозно царињење подноси се издаваоцу одобрења. Издавалац одобрења је Сектор за царине у Главној канцеларији УИО.
2. Захтјев се подноси у писаној форми на обрасцу из Прилога 26. Одлуке (општи и допунски образац), попуњен у складу са Објашњењем датим у том прилогу. Захтјев мора садржавати све податке и информације потребне за издавање одобрења, укључујући и информацију о начину овјере примјерка 3 извозне царинске декларације, да ли унапријед овјера празног примјерка 3 у пољу А печатом надзорне царинске канцеларије и потписом службеника те испоставе, или овјера посебним печатом и захтијевани број посебних печата у ком случају се, уз захтјев, прилаже и изглед отиска посебног печата који треба бити израђен у складу са чланом 225. став (3) тачка б) Одлуке и Прилогом 27. Одлуке (у два примјерка за сваки печат). Подаци и информације за које није предвиђено посебно поље у обрасцу из Прилога 26. Одлуке, уписују се у поље 14. тог Обрасца.
3. Сходно члану 184. став (4) Одлуке, привредни субјект може поднијети захтјев за издaвање одобрења за кућно извозно царињење под условом да постоје задовољавајуће евиденције и поступци који царинском органу омогућавају спровођење одговарајуће царинске контроле.
4. Подносилац захтјева има могућност да поднесе један захтјев за кућно извозно царињење за више извозних царинских поступака, као и за више простора погодних за спровођење кућног царињења који су смјештени на подручјима различитих надзорних царинских канцеларија, при чему у захтјеву за сваки појединачни простор наводи податке:
5. о лицу одговорном за кућно извозно царињење,
6. о надзорној царинској канцеларији.
7. Уз захтјев, подносилац захтјева подноси сљедеће:
8. рјешење о регистрацији у БиХ код надлежног суда, овјерена копија,
9. документа којима доказује испуњеност услова и критеријума из члана 9. став (1) тач. д), е) и ф) овог упутства, оригинал или овјерена копија,
10. попис робе за коју се захтијева кућно извозно царињење. Попис робе садржи: редни број, тарифни број Царинске тарифе БиХ према слиједу тарифног броја (један редни број односи се на један тарифни број и може обухватати више трговачких назива робе), трговачки назив и опис робе, означење извозне забране, ограничења или неке друге трговинске мјере и/или инспекцијске контроле при извозу које се односе на робу из списка и потпис и овјеру подносиоца, у два оригинална примјерка,
11. списак лица одговорних за кућно извозно царињење која ће спроводити кућно извозно царињење код подносиоца захтјева односно одобреног извозника, потписан и овјерен од стране подносиоца захтјева, у два оригинална примјерка. Списак садржи: име и презиме лица одговорних за кућно извозно царињење, назив радног мјеста, односно послова које та лица обављају код подносиоца захтјева, за који простор је лице одговорно за спровођење кућног извозног царињења ако се захтијева да се роба пријављује по кућном извозном царињењу у више одобрених простора, број телефона, факса и адреса електронске поште тих лица, те податке да ли испуњавају критеријум из члана 30. став (1) тачка л) Одлуке, уз назнаку и података о доказима о томе који се прилажу уз списак (види члан 9. став (1) тачка х) и ст. (2) до (4) овог упутства),
12. одобрење за поступак с економским дејством за који се тражи кућно извозно царињење, копија,
13. интерно упутство о спровођењу кућног извозног царињења код подносиоца захтјева, у два оригинална примјерка,
14. уговор закључен са заступником, у случају из члана 8. овог упутства, два оригинална примјерка или овјерене копије,
15. овлашћење за непосредно заступање у спровођењу кућног извозног царињења, у случају из члана 8. овог упутства, у два оригинална примјерка,
16. одобрење за статус АЕОЦ или статус АЕОФ, ако има, копија (види члан 14. став (7) овог упутства),
17. сва друга документа којима располаже подносилац захтјева, која могу бити од утицаја на рјешавање поднијетог захтјева (на примјер, дозволе надлежних инспекцијских органа, обавезујућа мишљења о сврставању робе према Царинској тарифи БиХ, одобрење за овлашћеног извозника, одобрење за кућно увозно царињење, одобрење за овлашћеног примаоца, одобрење за овлашћеног пошиљаоца, одговарајући важећи цертификати на примјер ISO и друго).
18. Подношењем захтјева за издавање одобрења за кућно извозно царињење подносилац се обавезује:
19. да ће царинском органу, у циљу царинске контроле робе и поступка, омогућити неограничен приступ свом књиговодственом систему, и ако је примјењиво, својим трговинским и превозним евиденцијама (физички и/или електронски приступ), обезбиједити погодан простор за рад царинског органа приликом контроле, те при том пружити сву потребну помоћ,
20. да ће обезбиједити одговарајуће просторије за смјештај, истовар, преглед и узимање узорака робе, те за преглед превозног средства.

**Члан 12.**

(Провјера захтјева прије достављања Групи за контролу)

1. Након пријема захтјева за издавање одобрења за кућно извозно царињење из члана 1. овог упутства, издавалац одобрења, прије достављања захтјева надлежној Групи за контролу на поступање, поред формалне провјере захтјева спроводи и сљедеће провјере у вези захтјева:
2. прво, у службеној евиденцији, провјерава испуњеност услова из члана 9. став (1) тачка а) овог упуства, ако је примјенљив тај услов, те ако је та провјера позитивна
3. провјерава да ли подносилац захтјева испуњава услов из члана 9. став (1) тач. б), ц) и д) овог упутства, те ако је и та провјера позитивна
4. даље, код надлежне организационе јединице УИО, провјерава да ли подносилац захтјева испуњава услов из члана 9. став (1) тачка ј) овог упутства (провјера измирења доспјелих финансијских обавеза у погледу индиректних пореза, осталих прихода и такси).
5. Ако се у провјери, извршеној у складу са чланом 13. овог упутства, утврди да подносилац захтјева има неизмирених доспјелих финансијских обавеза у погледу индиректних пореза, осталих прихода и такси по било ком основу у износу већем од износа из става (2) тог члана и подносилац захтјева не поступи у складу са чланом 13. став (3) тачка б) овог упутства, у том случају, без даље провјере осталих услова, издавалац одобрења одбија захтјев.
6. Ако издавалац одобрења, у формалној провјери захтјева, утврди да захтјев није поднијет на обрасцу из Прилога 26. Одлуке и/или да не садржи све потребне податке, он у року од 30 календарских дана од пријема захтјева тражи од подносиоца захтјева да му, у року који му за то одреди, достави захтјев на наведеном обрасцу и/или одговарајуће податке и/или информације и недостајућа документа, наводећи разлоге за свој захтјев, уз упозорење на посљедице недостављања.
7. Ако у провјери захтјева утврди да је захтјев уредан и да подносилац захтјева испуњава услов из члана 9. став (1) тач. а), б), ц) д) и ј) овог упутства, издавалац одобрења захтјев, са његовим прилозима и обављеним провјерама, путем Одсјека за контролу, доставља надлежној Групи за контролу на даље поступање у складу са чланом 14. овог упутства.

**Члан 13.**

(Провјера индиректних пореза, осталих прихода и такси)

1. Издавалац одобрења у провјери услова из члана 9. став (1) тачка ј) овог упутства, код надлежне организационе јединице УИО, користи образац захтјева из Прилога 1. овог упутства.
2. Ако се у провјери утврди да подносилац захтјева има неизмирених доспјелих финансијских обавеза у погледу индиректних пореза, осталих прихода и такси у износу од 20,00 конвертибилних марака и мање, наведени услов сматра се испуњеним.
3. Ако се у провјери утврди да подносилац захтјева има неизмирених доспјелих финансијских обавеза у погледу индиректних пореза, осталих прихода и такси у износу већем од износа из става (2) овог члана, у том случају, наведени услов сматра се испуњеним:
4. ако је подносиоцу захтјева, прије подношења захтјева, у складу са прописима о индиректном опорезивању, рјешењем УИО одобрено одгођено плаћање или плаћање истих у ратама и да је, ако му је одобрено плаћање у ратама, измирио износе рата доспјелих за плаћање до дана наведене провјере,
5. ако подносилац захтјева, у року од 10 дана од дана пријема писане обавијести од издаваоца одобрења о неизмиреним доспјелим финансијским обавезама која садржи и позив да исте измири (укључујући и неизмирене доспјеле обавезе у случају из тачке а) овог члана, према потреби), достави издаваоцу одобрења доказ да је доспјеле обавезе измирио било раније или након пријема наведене обавијести.

**Члан 14.**

(Провјера услова и критеријума за одобравање

кућног извозног царињења од стране Групе за контролу)

1. Група за контролу, по пријему захтјева за издавање одобрења за кућно извозно царињење у складу са чланом 12. став (4) овог упутства, врши предконтролу поднијетог захтјева у којој провјерава услове и критеријуме које подносилац захтјева, сходно члану 184., 185., 186. и 187. ст. (2) и (5) Одлуке и члану 9. овог упутства, мора испунити за тражено кућно извозно царињење, зависно за које извозне царинске поступке тражи то поједностављење.
2. Група за контролу код надлежних организационих јединица УИО обавља сљедеће провјере:
3. ако се захтјев за одобрење за кућно извозно царињење односи на привремени извоз робе намијењене враћању у непромијењеном стању, провјеру да ли се привремени извоз одвија на редовној основи (у противном нема економске оправданости за издавање одобрења),
4. провјеру у прекршајној бази података у УИО за сва лица из члана 9. став (1) тачка е) овог упутства,
5. ради оцјене подносиоца захтјева у досадашњем спровођењу царинских поступака:
6. прибавља мишљење надзорне царинске канцеларије о досадашњем раду, односно поузданости подносиоца захтјева, а по потреби и мишљење неких других царинских канцеларија код којих је подносилац захтјева имао учестале царинске поступке за које тражи кућно извозно царињење,
7. цијени неправилности из досадашњих царињења (записнике надзорне царинске канцеларије или других канцеларија из алинеје 1) ове тачке о њеним налазима, односно неправилностима од стране подносиоца захтјева у вези царинских поступака),
8. цијени налазе из записника Групе за контролу о досадашњим накнадним контролама код подносиоца захтјева, те да ли су евентуалне неправилности утврђене у тим контролама отклоњене и да ли подносилац захтјева поштује налазе у вези накнадних контрола,
9. узима у обзир податке о подносиоцу захтјева из евиденције Одјељења за анализу и управљање ризицима,
10. провјеру да ли подносилац захтјева има одобрење за поступак с економским дејством за који тражи кућно извозно царињење и да ли поштује обавезе које произилазе из тог одобрења и
11. друге провјере за које оцијени потребним у сврху утврђивања испуњавања услова и критеријума за издавање одобрења по конкретном захтјеву.
12. Провјера код подносиоца захтјева од стране Групе за контролу обухвата сљедеће:
13. обавља предконтролу као да се ради о редовној накнадној контроли, при чему у обзир узима репрезентативно вријеме и број трансакција, те ако се при томе открију неправилности потребно је повећати број контролисаних царинских декларација за оне ризике код којих су неправилности откривене како би се добила реалнија слика,
14. провјеру тачности података наведених у захтјеву,
15. провјеру испуњавања услова и критеријума из члана 29. Одлуке (придржавање царинских и пореских прописа у претходном периоду) и то у погледу оног и за сва лица како је наведено у члану 9. став (1) тач. е) и ф) овог упутства. При томе, у погледу провјере повреде царинских и/или пореских прописа, поред података из достављених увјерења из члана 11. став (5) тачка б) овог упутства и информација до којих дође у провјери код подносиоца захтјева, узима у обзир и резултате провјере у прекршајној бази података у УИО спроведене у складу са ставом (2) тачка б) овог члана (види и члан 29. став (2) Одлуке),
16. провјеру испуњавања услова и критеријума из члана 30. Одлуке, који се односе на задовољавајући систем вођења пословне евиденције, и према потреби, евиденције о превозу робе. Ова провјера обухвата и провјеру додатног критеријума прописаног чланом 30. став (1) тачка л) и став (2) Одлуке (испуњавање практичних стандарда за оспособљеност или стручних квалификација (види члан 9. став (1) тачка х) и ст. (2) до (4) овог упутства),
17. провјеру да ли подносилац захтјева има успостављен систем који гарантује правилно сврставање робе по Царинској тарифи БиХ, утврђивање царинске вриједности и поријекла робе,
18. да ли поштује услове, правила и обавезе које произилазе из других врста одобрених поједностављења односно из других царинских одобрења која су издата подносиоцу захтјева,
19. провјеру да ли има успостављен систем контроле ангажованих превозника у смислу поштивања прописа,
20. провјеру да ли је интерно упутство подносиоца захтјева о спровођењу кућног извозног царињења (на примјер фазе одвијања тог поступка, те ко и када исте обавља и друго), као и уговор са заступником и овлашћење о непосредном заступању у случају из члана 8.овог упутства, у складу и са важећим царинским прописима и овим упутством (уз допуштеност да подносилац захтјева, у оквиру тог документа, интерно организује начин извођења наведеног поједностављења),
21. провјеру евиденција које омогућавају праћење тока робе, укључујући претходне царинске поступке, те провјеру приступа и расположивост евиденција и других докумената, осим ако су ова питања обухваћена у оквиру провјере услова и критеријума из члана 30. Одлуке,
22. усменим путем, обавља провјеру знања запослених лица одговорних за кућно извозно царињење код подносиоца захтјева наведених у члану 9. став (1) тачка х) овог упутства. Провјера знања обухвата провјеру познавања царинских и других прописа примјењивих на кућно извозно царињење, на царинске поступке из члана 1. овог упуства за које се тражи кућно извозно царињење и на робу која ће бити предмет тих поступака, као и познавање мјера којима подлијеже таква роба, те познавање свих обавеза које подносилац захтјева преузима и које је обавезан испунити,
23. провјеру приступа простору у којем се намјерава предочење робе,
24. провјеру наведену у ставу (2) тачка а) овог члана,
25. у самом поступку предконтроле узима у обзир и сва остала питања која су везана за примјену царинских прописа и других прописа примјењивих на робу и царинске поступке за које се тражи кућно извозно царињење.
26. Ако од оснивања подносиоца захтјева нису протекле три године прије подношења захтјева, испуњеност услова и критеријума за тражено кућно извозно царињење оцјењује се на основу расположивих докумената и података.
27. Сходно члану 33. став (5) и члану 187. став (3) Одлуке, у провјери услова и критеријума из чл. 29. и 30. Одлуке, узимају се у обзир посебне карактеристике привредног субјекта подносиоца захтјева, посебно да ли је у питању мало и средње привредно друштво.
28. У предконтроли поднијетог захтјева, Група за контролу може од подносиоца захтјева, поред података наведених у захтјеву и докумената приложених уз захтјев, затражити допуну података и докумената или евиденција (уз остављање рока за то), ако то оцијени потребним ради утврђивања чињеница које могу бити од утицаја на доношење одлуке у вези поднијетог захтјева, односно утврђивања испуњавања услова и критеријума за кућно извозно царињење.
29. Ако је подносилац захтјева лице које је ималац одобрења АЕОЦ или ималац комбинованог одобрења (АЕОФ) из члана 23. став (1) тачка а) или став (3) Одлуке, сматра се да су услови и критеријуми из чл. 29. и 30. Одлуке испуњени. Стога, у том случају, услове и критеријуме који су провјеравани у предконтроли захтјева за АЕО не треба поново провјеравати у предконтроли захтјева за кућно извозно царињење. Провјеравају се само услови и критеријуми који нису провјеравани у поступку издавања одобрења АЕОЦ или одобрења АЕОФ.

**Члан 15.**

(Записник Групе за контролу)

1. Група за контролу, након обављене предконтроле захтјева за издавање одобрења за кућно извозно царињење у складу са чланом 14. овог упутства, сачињава записник најкасније у року од 10 радних дана од дана пријема захтјева од стране издаваоца одобрења, у који уноси све провјере које је обавила и резултате тих провјера. У записнику, издвојено на крају, Група за контролу, на основу извршених провјера и сходно резултатима тих провјера, наводи мишљење да ли су испуњени или не услови и критеријуми за одобравање кућног извозног царињења за тражене извозне царинске поступке. Ако утврди да услови и критеријуми, односно неки од услова или критеријума нису испуњени, у записнику наводи услове и критеријуме који су у питању као и образложење разлога о неиспуњавању истих и на које се тражене извозне царинске поступке односе. Записник сачињава у три примјерка, од којих један примјерак доставља подносиоцу захтјева ради обавјештавања о резултатима провјере и даје му могућност да се на исти може изјаснити, уз одређивање рока за то, у којем року подносилац захтјева може отклонити уочене неправилности и/или изнијети свој став.
2. Достављено изјашњење подносиоца захтјева на записник из става (1) овог члана, Група за контролу сагледаће одмах и оцијенити оправданост изнијетих навода. Након тога, или по протеку рока одређеног за изјашњење ако подносилац захтјева није доставио изјашњење, коначни записник о провјери, који укључује и коначно мишљење о испуњавању услова и критеријума, са свим прилозима и документованим провјерама, доставља издаваоцу одобрења најкасније до истека три радна дана од дана пријема изјашњења подносиоца захтјева или од дана истека рока за изјашњење ако подносилац захтјева није доставио изјашњење. Један примјерак тог записника доставља и подносиоцу захтјева. Ако Група за контролу у коначном записнику даје негативно мишљење, у том записнику наводи који услови и критеријуми нису испуњени, образложење разлога о неиспуњавању истих и на које тражене извозне царинске поступке се односе, те о истима доставља расположиве доказе.
3. Не доводећи у питање обавезу испуњавања других услова и критеријума за кућно извозно царињење од стране подносиоца захтјева, Група за контролу не може дати мишљење да подносилац захтјева испуњава услове и критеријуме за тражено кућно извозно царињење ако у провјери процијени да:
4. нису испуњени услови и критеријуми из члана 29. Одлуке (ако процијени да је подносилац захтјева или неко друго лице из члана 29. став (1) Одлуке извршило тежу повреду или поновљене повреде царинских и/или пореских прописа или теже кривично дјело које је у вези са привредном дјелатности подносиоца захтјева), или
5. нису испуњени услови и критеријуми из члана 30. Одлуке.
6. У случају када Група за контролу, истовремено или прије окончања започете предконтроле код подносиоца захтјева у складу са чланом 14. овог упутства, поред захтјева за издавање одобрења за кућно извозно царињење, прими и захтјев за кућно увозно царињење, захтјев за овлашћеног пошиљаоца и/или захтјев за овлашћеног примаоца истог подносиоца, тада истовремено код подносиоца захтјева врши предконтролу по свим поднијетим захтјевима. Ако је истовремено поднијет захтјев за АЕО и захтјев за поједностављене поступке, провјеру захтјева у предконтроли треба координирати како се не би удвостричиле контроле у исто вријеме, а на крају се сачињавају засебни записници о обављеној предконтроли свих захтјева.
7. Ако је Група за контролу раније код подносиоца захтјева вршила предконтролу по неком другом основу (на примјер, за кућно увозно царињење, овлашћеног примаоца и/или овлашћеног пошиљаоца), у сачињавању записника и давању мишљења по захтјеву за кућно извозно царињење, може узети у обзир резултате те контроле уколико није протекло шест мјесеци од извршене контроле, без поновног вршења физичке контроле код подносиоца захтјева ако то оцијени довољним, што, према потреби, не искључује одређену документарну провјеру захтјева. У наведеном случају не искључује се овлашћење Групе за контролу да ипак изврши предконтролу захтјева у складу са чланом 14. овог упутства ако то сматра потребним.
8. У случају из члана 14. став (7) овог упутства потребно је сачинити записник о предконтроли захтјева за издавање одобрења за кућно извозно царињење, при чему се треба водити записником о обављеној предконтроли у поступку издавања одобрења АЕОЦ или АЕОФ (зависно који статус АЕО је у питању) у погледу оних услова и критеријума који су провјерени у предконтроли захтјева за статус АЕО.

**Члан 16.**

(Одлука по захтјеву за кућно извозно царињење)

1. По поднијетом захтјеву за издавање одобрења за кућно извозно царињење из члана 11. овог упутства, издавалац одобрења доноси и доставља подносиоцу захтјева одобрење или образложено рјешење о одбијању захтјева за издавање одобрења, у року од 60 дана од дана подношења уредног захтјева.
2. Захтјев за издавање одобрења за кућно извозно царињење, без даље провјере осталих услова и критеријума, одбија се:
3. ако није испуњен било који од услова из члана 9. став (1) тач. а), б), ц), д) и ј) овог упутства,
4. ако захтјев није поднијет на обрасцу из Прилога 26. Одлуке ни након што је то затражено од подносиоца захтјева,
5. ако је затражена допуна захтјева а подносилац захтјева тражене податке и/или информације и документа није доставио у року за допуну одређеном од стране издаваоца одобрења.
6. Ако је захтјев за издавање одобрења за кућно извозно царињење достављен Групи за контролу на предконтролу у складу са чланом 14. овог упутства, одлука по поднијетом захтјеву доноси се након достављања записника Групе за контролу из члана 15. овог упутства.
7. Ако је Група за контролу, након обављене предконтроле захтјева, дала мишљење да подносилац захтјева испуњава услове и критеријуме за одобравање кућног извозног царињења, подносиоцу захтјева издаје се одобрење за кућно извозно царињење за извозне царинске поступке за које испуњава услове и критеријуме.
8. Одобрење за кућно извозно царињење издаје се на обрасцу из Прилога 26. Одлуке, у који, поред елемената садржаних у том обрасцу, треба унијети и: друге релевантне информације у вези одобреног кућног извозног царињења, образложење, информацију о наплати евентуално прописане административне таксе, поуку о правном лијеку иза које се наводе и прилози уз одобрење, као и коме се одобрење доставља. Ако жалба не одлаже извршење одобрења, то се, с позивом на одредбу прописа који то предвиђа, наводи у одобрењу. Одобрење се може допунити и додатном клаузулом о дужности имаоца одобрења о континуираном испуњавању услова и критеријума и у току важења одобрења, те поштовању свих прописа и испуњавању обавеза које произилазе из одобреног поступка кућног извозног царињења, као и другим неопходним клаузулама.
9. Одобрење се издаје на неодређено вријеме и важи све док одобрени извозник као ималац тог одобрења испуњава услове и критеријуме, односно до привременог укидања или до укидања одобрења. Одобрење почиње важити од дана наведеног у одобрењу.
10. По један примјерак одобрења доставља се имаоцу одобрења, Одсјеку за контролу у Главној канцеларији УИО, Сектору за информационе технологије, Одјељењу за анализу и управљање ризицима, надзорној царинској канцеларији наведеној у одобрењу, Групи за контролу и Одсјеку за пословне услуге у регионалном центру према сједишту имаоца одобрења.
11. Одобрење се може користити само за робе наведене у одобрењу, односно у попису робе који је саставни дио одобрења или у попису робе ажурираном у складу са ставом (10) тачка а) овог члана након издавања одобрења.
12. Ако се одобрење односи на кућно извозно царињење у оквиру одређеног извозног поступка с економским дејством исто се, независно што се издаје на неодређено вријеме, може користити за кућно извозно царињење у том поступку само за вријеме важења одговарајућег одобрења за поступак с економским дејством који је у питању и за робу за коју је одобрен тај поступак с економским дејством. Ако је за тај извозни поступак с економским дејством издато ново одобрење (које одобрени извозник доставља надзорној царинској канцеларији), тада се, без измјене или допуне одобрења, може користити кућно извозно царињење у оквиру тог поступка с економским дејством.
13. Измјена или допуна одобрења не врши се у случају када, након издавања одобрења, дође до промјене:
14. пописа робе, у ком случају, одобрени извозник надзорној царинској канцеларији доставља ажуриран попис робе, у два примјерка, који мора садржавати број и датум из његове евиденције и његову овјеру, те означење да ли је први или неки други по реду ажурирани попис робе. Надзорна царинска канцеларија врши овјеру ажурираног пописа робе, у коју уписује: пуни број и датум одобрења, број и датум овјере, потпис и отисак службеног печата, након чега један примјерак пописа враћа имаоцу одобрења, а други задржава у службеној евиденцији уз односно одобрење,
15. заступника имаоца одобрења у случјау из члана 8. овог упутства, у ком случају, одобрени извозник надзорној царинској канцеларији доставља уговор закључен са новим заступником и овлашћење за непосредно заступање код кућног извозног царињења, које провјерава та канцеларија.
16. Захтјев се одбија и у случају када у предконтроли захтјева, спроведеној сходно члану 14. овог упутства, Група за контролу утврди:
17. да нису испуњени услови и критеријуми из чл. 29. или 30. Одлуке (види члан 15. став (3) овог упутства), или
18. да није испуњен било који други услов или критеријум за кућно извозно царињење.
19. Издавалац одобрења, након издатог одобрења:
20. евидентира одобрење у регистар одобрења у информационом систему УИО (ако постоји),
21. води евиденцију о издатим одобрењима, која најмање садржи: податке о имаоцу одобрења укључујући и његов И.Б., податке о статусу АЕО (ако га има), УП I основни број и датум доношења одобрења (као и УП I основни број и датум сваке oдлуке о измјени и/или допуни одобрења), назив и шифра надзорне царинске канцеларије, назив и шифра царинских поступака за које је издато одобрење, основни број УП I и датум рјешења о привременом укидању, о опозиву привременог укидања и о укидању, период привременог укидања, датум ступања на снагу укидања одобрења, податак да ли је привремено укидање и укидање по службеној дужности или на захтјев имаоца одобрења, напомене.

|  |  |
| --- | --- |
| **ГЛАВА IV -** | **ПРАЋЕЊЕ И ПОНОВНА ПРОЦЈЕНА ОДОБРЕЊА** |

**Члан 17.**

(Поступање по одобрењу и праћење испуњавања услова и критеријума)

1. Сходно члану 184. ст. (6) и (7) Одлуке, одобрени извозник мора:
2. и даље у току важења одобрења испуњавати услове и критеријуме прописане за кућно извозно царињење и обавезе које произилазе из одобрења, не доводећи у питање његове обавезе као декларанта и правила која уређују настанак царинског дуга односно дуга,
3. обавијестити издаваоца одобрења о свим чињеницама које настану послије издавања одобрења, а које могу утицати на даље важење или садржај одобрења.
4. Редовно праћење испуњавања услова и критеријума основна је обавеза и одговорност одобреног извозника, и то треба бити дио његовог система унутрашње контроле. Одобрени извозник треба бити способан показати како обавља праћење и приказати резултате. Одобрени извозник треба прегледати своје поступке, ризике и системе како би они одражавали све битне промјене у његовим поступцима. Издавалац одобрења треба бити обавијештен о тим промјенама.
5. Група за контролу и надзорна царинска канцеларија (свако у оквиру свог дјелокруга рада), континуирано прате услове и критеријуме које одобрени извозник треба испуњавати и током важења одобрења и континуирано прате испуњавање обавеза које произилазе из одобрења кроз праћење утврђених ризика наведених у записнику о предконтроли, насумичне провјере царинских декларација, кроз накнадну царинску контролу одобреног извозника у погледу правилности спровођења кућног извозног царињења или накнадну царинску контролу одобреног извозника по другом основу, консултовањем свих доступних база података и анализом расположивих података из тих база и/или података до којих дођу у сарадњи са другим организационим јединицама УИО и сарадњи са другим органима, кроз спровођење царинских поступака, кроз надзор кућног извозног царињења и друго. Све мјере провјере потребно је евидентирати кроз сажете контролне записнике, те избјегавати дуплирање провјера.
6. Група за контролу и надзорна царинска канцеларија, ако у току праћења открију основану сумњу да одобрени извозник више не испуњава неки или неке од услова и критеријума, без одлагања о томе обавјештавају издаваоца одобрења достављањем записника и расположивих доказа.
7. Када било која друга царинска канцеларија, у обављању послова из своје надлежности, открије основану сумњу да одобрени извозник више не испуњава неки или неке услове и критеријуме, без одлагања о томе обавјештава издаваоца одобрења достављањем записника и расположивих доказа.
8. Ако је одобрење издато лицу од чијег оснивања је протекло мање од три године, у току прве године од издавања одобрења врши се строжији надзор, укључујући и провјеру испуњавања услова и критеријума.
9. Циљ праћења је рано откривање било које назнаке неусклађености односно непоштовања прописа и треба обезбиједити хитно дјеловање ако се открију потешкоће или непоштовање прописа.

**Члан 18.**

(Поновна процјена одобрења)

1. Сходно члану 184. став (8) Одлуке, издавалац одобрења поново врши процјену испуњавања услова и критеријума, односно поновну процјену одобрења, у сљедећим случајевима:
2. када је дошло до значајнијих промјена одговарајућих прописа које утичу на одобрење,
3. када је то потребно због основане сумње да одобрени извозник више не испуњава одговарајуће услове и критеријуме.
4. У случају из става (1) тачка б) овог члана, поновну процјену испуњености услова и критеријума, односно поновну процјену одобрења издавалац одобрења одређује када основана сумња да одобрени извозник више не испуњава одговарајуће услове и критеријуме произилази из:
5. резултата праћења одобреног извозника, према члану 17. овог упутства,
6. информација било које друге царинске канцеларије о откривању основане сумње да одобрени извозник више не испуњава одговарајуће услове и критеријуме,
7. информација које је доставио одобрени извозник у складу са чланом 17. став (1) овог упутства или
8. информација које је доставио други орган.
9. Поновна процјена може се разликовати од случаја до случаја. Поновном процјеном провјеравају се само новонастале околности или информације које могу утицати на важност одобрења. Прије почетка поновне процјене, издавалац одобрења, за сваки појединачни случај, одређује обим провјере (да ли је потребно поновно процијенити све услове и критеријуме или само релевантне услове и критеријуме за које постоји основана сумња на непоштовање односно да нису усклађени, узимајући у обзир разлоге за покретање поновне процјене) и законски основ поновне процјене.
10. Ако се одобрење поново процјењује због основане сумње у неиспуњавање релевантних услова и критеријума, тада се процјењују конкретни услови и критеријуми на чије неиспуњавање се сумња.
11. Ако се одобрење поновно процјењује због промјена у релевантном законодавству процјењују се искључиво нови и измијењени услови и критеријуми.
12. Поновну процјену одобрења, у складу са обимом провјере одређеног од стране издаваоца одобрења, спроводи Група за контролу. Ако током поновне процјене, Група за контролу открије да је потребно поновно провјерити и неки или и све друге услове и критеријуме који нису обухваћени обимом провјере одређеног од стране издаваоца одобрења, обавиће провјере и за те услове и критеријуме. Поступак поновне процјене не подразумијева нужно преглед односно провјеру у просторијама одобреног извозника. Метод поновне процјене зависи од услова и критеријума који се провјеравају, те је стога поновну процјену могуће обавити само на основу провјере докумената (из службених просторија и у комуникацији са одобреним извозником) или, према потреби, на основу провјере докумената у комбинацији са посјетом одобреном извознику.
13. Група за контролу о поновној процјени из става (6) овог члана сачињава записник. У погледу документације и записника треба примијенити сличан приступ као и приликом првобитне контроле (предконтроле) у поступку издавања одобрења. Група за контролу у записнику, поред резултата поновне процјене, наводи и предложену накнадну активност (на примјер, зависно од ситуације, привремено укидање или укидање одобрења или мјере које одобрени извозник треба предузети (и рокове) ради отклањања уочених недостатака а у циљу усклађености са прописима).
14. Издавалац одобрења обавјештава одобреног извозника о резултатима поновне процјене одобрења.
15. Не доводећи у питање примјену ст. (1) до (8) овог члана, издавалац одобрења редовно, једном годишње, код надлежне организационе јединице УИО, накнадно провјерава да ли одобрени извозник има неизмирених доспјелих финансијских обавеза у погледу индиректних пореза, осталих прихода и такси, у ком случају се примјењује члан 13. ст. (2) и (3) овог упутства. За наведену накнадну провјеру користи се образац из Прилога 2. овог упуства.

**Члан 19.**

(Привремено укидање одобрења и опозив привременог укидања)

1. На захтјев одобреног извозника, или на основу резултата поновне процјене одобрења, или када су на други начин утврђене неправилности које доводе до привременог укидања одобрења, издавалац одобрења привремено укида одобрење.
2. Случајеви привременог укидања одобрења, укључујући и привремено укидање по захтјеву одобреног извозника, те поступак и правне посљедице привременог укидања одобрења регулисани су чл. 188. и 190. Одлуке.
3. Опозив привременог укидања одобрења регулисан је чланом 189. Одлуке. Опозив привременог укидања издавалац одобрења завршава рјешењем. Изворно издато одобрење поново је ваљано.

**Члан 20.**

(Укидање одобрења)

1. Одобрење за поступак кућног извозног царињења, сходно члану 191. став (1) Одлуке, укида се у сљедећим случајевима:
2. ако одобрени извозник не отклони недостатке из члана 188. став (4) Одлуке,
3. ако одобрени извозник не отклони недостатке из члана 190. став (1) Одлуке,
4. ако је одобрени извозник или друго лице из члана 29. став (1) Одлуке извршило тежу повреду или поновљене повреде царинских и/или пореских прописа и немају више право на жалбу,
5. на захтјев одобреног извозника.
6. У случају из става (1) тачка ц) овог члана, издавалац одобрења, сходно члану 191. став (2) Одлуке, може одлучити да не укине одобрење за поступак кућног извозног царињења, ако сматра да је повреда прописа занемарљива у односу на број или обим царинских поступака одобреног извозника и да не доводи у сумњу добру вјеру одобреног извозника.
7. Не доводећи у питање примјену члана 191. Одлуке, одобрење се укида и:
8. у случају када се у накнадној провјери, спроведеној у складу са чланом 18. став (9) овог упутства, утврди да одобрени извозник има неизмирених доспјелих финансијских обавеза у погледу индиректних пореза, осталих прихода и такси и одобрени извозник не поступи у складу са чланом 13. став (3) тачка б) овог упутства. У том случају, издавалац одобрења по службеној дужности покреће поступак за укидање одобрења,
9. у случају из члана 14. Закона.
10. Сходно члану 187. став (5) Одлуке, лицу којем је укинуто одобрење за кућно царињење, укључујући и укидање у складу са чланом 14. Закона, не може се издати ново одобрење за кућно извозно царињење прије истека године дана од дана укидања одобрења, односно у року од три године од дана поништења одобрења у складу са чланом 13. Закона.

**ГЛАВА V - СПРОВОЂЕЊЕ КУЋНОГ ИЗВОЗНОГ ЦАРИЊЕЊА**

|  |  |
| --- | --- |
| **Одјељак А.** | **Пријављивање и пуштање робе у поступак** |
|  | **извоза по кућном извозном царињењу** |

**Члан 21.**

(Начин спровођења кућног извозног царињења)

Имајући у виду тренутно стање и могућности царинског информационог система који се користи за обраду увозних и извозних царинских декларација, поступак кућног извозног царињења може се спроводити стављањем робе у захтијевани одобрени извозни царински поступак по кућном извозном царињењу употребом потпуне извозне царинске декларације поднијете електронским путем на начин прописан чл. 22. до 26. овог упутства, која у том случају представља поједностављену царинску декларцију, уз обавезу подношења допунске извозне декларације из члана 28. овог упутства.

**Члан 22.**

(Поступак код одобреног извозника

прије подношења извозне царинске декларације)

1. Када одобрени извозник намјерава извести робу, исту ће претходно утоварити на превозно средство, које се по утовару мора налазити у одобреном простору из којег се та роба отпрема за извоз. Након тога, одобрени извозник или његов непосредни заступник (у случају из члана 8. овог упутства), за предметну робу попуњава и подноси извозну царинску декларацију (истог дана) у складу са чл. 23. и 24. овог упутства.
2. За робу утоварену на једно превозно средство могу се, код кућног извозног царињења, поднијети извозне царинске декларације за више различитих одобрених извозних царинских поступака, зависно од потреба одобреног извозника, с тим да једна извозна царинска декларација може обухватати само робу за један (исти) извозни поступак (на примјер, роба по поступку 1000 и роба по поступку 3151 не може бити обухваћена једном извозном царинском декларацијом, него засебним извозним декларацијама за те поступке).
3. Код поновног извоза добијених производа насталих у поступку унутрашње обраде, по одобреном кућном извозном царињењу, у којем квалификовање тих производа са преференцијалним поријеклом приликом њиховог поновног извоза у државе са којима БиХ има закључене међународне споразуме којима је предвиђена примјена правила ''забрана поврата царине или изузећа од плаћања царине'' ("*no drawback*" правило) повлачи примјену тог правила, одобрени извозник, прије пријављивања истих за поновни извоз, мора претходно, ради обрачуна и плаћања царинског дуга (царине по "*no drawback*" правилу) по члану 241. Закона, имати поднијету и прихваћену обрачунску царинску декларацију (која се искључиво користи у те сврхе) и по истој плаћен царински дуг или осигуран ваљаном гаранцијом у року за његово плаћање.

**Члан 23.**

(Попуњавање царинске декларације за поступак кућног извозног царињења)

1. У извозној царинској декларацији за захтијевани извозни царински поступак по кућном извозном царињењу попуњавају се сва поља која се, према прописима којима је регулисано питање попуњавања царинске декларације, попуњавају за тражени извозни царински поступак (као да се ради о царинској декларацији у редовном поступку), на начин прописан тим прописима, укључујући и правила наведена у ставу (2) овог члана и другим одредбама овог упутства.
2. Код попуњавања извозне царинске декларације за кућно извозно царињење, поред става (1) овог члана, примјењују се и сљедећа правила:
3. у поље 30 (Мјесто робе) уписује се шифра "KUĆNO IZVOZ" (увијек великим латиничним словима),
4. у пољу 44 (Додатне информације, приложена документа, увјерења и одобрења), поред осталог, у додатном екрану "приложени документи" под одговарајућом шифром уписује се основни број одобрења и година издавања (на примјер 1/22), који подаци се, на исти начин (на примјер, 1/22) у свакој царинској декларацији, обавезно уписују и у четврти ред наведеног поља,
5. у поље 31 у први празни ред (ознаке и бр.) уписује се ознака одобреног простора из одобрења за кућно извозно царињење у којем се предметна роба пушта у захтијевани извозни царински поступак, само ако одобрени извозник има више одобрених простора (на примјер: ''ПРОСТОР1'' или ''ПРОСТОР2''), ако правилима о попуњавању царинске декларације није другачије прописано.
6. Одобрени извозник, најкасније у тренутку попуњавања извозне царинске декларације из става (1) овог члана, мора испуњавати све услове прописане за стављање предметне робе у поступак извоза захтијеван том декларацијом (види члан 7. овог упутства), укључујући и примјену правила ''забрана поврата царине или изузећа од плаћања царине'' ("*no drawback*" правило) у случајевима гдје је исто примјенљиво, те у својој евиденцији посједовати одговарајућа документа о испуњавању тих услова и друга документа која прате предметну извозну царинску декларацију, а која се уписују у поље 44 те декларације. У противном, не може робу пријавити за намјеравни извозни поступак.

**Члан 24.**

(Регистрација царинске декларације за

поступак извоза по кућном извозном царињењу)

1. Након попуњавања извозне царинске декларације на начин прописан чланом 23. овог упутства за робу коју намјерава отпремити за извоз по кућном извозном царињењу, одобрени извозник или његов заступник (у случају из члана 8. овог упутства) шаље ту декларацију надзорној царинској канцеларији путем царинског информационог подсистема ''ASYCUDA World''. Регистрација извозне царинске декларације на серверу надзорне царинске канцеларије је електронска најава (обавијест) отпреме робе, то јест обавијест да се превозно средство у које је утоварена роба за извоз налази у одобреном простору одобреног извозника из којег се отпрема.
2. Кућно извозно царињење (регистрација царинске декларације у царинском информационом подсистему ''ASYCUDA World'') може се одвијати од момента почетка редовног радног времена те канцеларије до најкасније сат времена прије краја њеног редовног радног времена.
3. У изузетним случајевима, када је у питању лако кварљива или осјетљива роба (на примјер, свјеже цвијеће, роба са кратким роком употребе и слично), може се одступити од правила из става (2) овог члана, што у сваком конкретном случају одобрава надзорна царинска канцеларија, с тим да је отпрема робе, на начин прописан ставом (1) овог члана, унапријед најављена тој канцеларији најкасније сат времена прије завршетка њеног радног времена.

**Члан 25.**

(Поступање надзорне царинске канцеларије

по регистрованој извозној царинској декларацији)

1. Регистровану извозну царинску декларацију по кућном извозном царињењу из члана 24. овог упутства царински службеници надзорне царинске канцеларије препознају тако што прате да ли је на списку свих регистровних декларација у пољу "Локација" наведена шифра ''KUĆNO IZVOZ'', те по том критеријуму могу и претраживати декларације.
2. Како би извозна царинска декларација из става (1) овог члана, путем модула селективитета у царинском информационом подсистему ''ASYCUDA World'', добила одговарајућу траку селективитета, царински информациони подсистем аутоматски додјељује траку селективитета, која не представља додјелу статуса извозној декларацији наведеног у члану 26. став (1) овог упутства.
3. На имаоца одобрења за кућно извозно царињење примјењује се мањи број физичких контрола и контрола докумената у односу на остале привредне субјекте. Може се одлучити и другачије, имајући у виду посебну опасност или обавезе у погледу контроле предвиђене другим прописима.
4. Ако је извозној царинској декларацији из става (1) овог члана, при покретању њене процјене, од стране модула селективитета додијељена зелена трака селективитета, та се декларација налази на ''чекању декларације'' у времену наведеном у одобрењу (30 минута од додјеле зелене траке селективитета, ткз. *timer*). Надзорна царинска канцеларија одобреном извознику одобрава пуштање робе у поступак извоза према додијељеној зеленој траци селективитета. Међутим, надзорна царинска канцеларија, према локалној анализи ризика, ипак може, прије истека времена ''чекања декларације'' извршити измјену додијељене зелене траке селективитета на виши ниво контроле (за који се одлучи) преусмјеравањем извозне декларације на жуту или црвену траку селективитета, уз обавезно навођење разлога контроле од стране поступајућег царинског службеника.
5. Када се извозна царинска декларација из става (1) овог члана налази:
6. на жутој траци селективтета: то значи обавијест одобреном извознику о прегледу (провјери) декларације и докумената прије пуштања робе у поступак извоза (то јест прије додјеле тој декларацији статуса ''L број процјене''). Документарни преглед обавља се у надзорној царинској канцеларији на основу докумената, које јој у том случају одобрени извозник или његов заступник, сходно договору са том канцеларијом, доставља путем факса или електронском поштом,
7. на црвеној траци селективитета: то значи обавијест одобреном извознику о прегледу докумената и робе прије пуштања робе у поступак извоза, који преглед се обавља у одобреном простору одобреног извозника у којем се предметна роба налази. Царински службеник дужан је, у разумном року, доћи на преглед у наведени одобрени простор. На црвеној траци селективитета извозна царинска декларација остаје све док царински службеник који је извршио преглед, не обавијести за то задуженог службеника о резултатима прегледа робе на начин одређен ставом (7) тачка а) алинеја 2) овог члана, који ће даље, у зависности од тих резултата, спровести поступак по предметној извозној царинској декларацији и робу пустити у захтијевани поступак извоза.
8. У поступку кућног извозног царињења, по извозној царинској декларацији и у погледу прегледа докумената или прегледа документа и робе поступа се приоритетно у односу на царинске декларације поднијете у редовном поступку. Преглед докумената и робе поступајући царински службеник обавља на исти начин као и по царинској декларацији поднијетој у редовном поступку, што између осталог, укључује и провјеру да ли је одобрени извозник испунио све прописане обавезе из поступка кућног извозног царињења (види и члан 23. став (3) овог упутства). Уз то, према процјени, провјерава и услове за стицање преференцијалног поријекла робе, ако је предметна роба пријављена за извоз са тим поријеклом.
9. Ако при прегледу робе царински службеник утврди:
10. да стање робе одговара подацима из извозне царинске декларације и докумената, даље обавља сљедеће радње:
11. на полеђини предметне извозне царинске декларације, одштампане са царинског сервера, сачињава забиљешку о утврђеном стању (на примјер, између осталог, наводи ''стање исправно'' уз означење датума и времена прегледа, MRN броја и датума предметне извозне царинске декларације из поља А, службене шифре и потписа),
12. након тога, како би одобрени извозник могао одштампати извозну царинску декларацију у складу са чланом 26. овог упутства (која је потребна и за поступање у складу са ставом (8) овог члана) и пошиљку што прије отпремити за извоз, путем факса или електронском поштом (ако је могуће, у противном телефоном јавља резултате) доставља резултате прегледа (забиљешку) за то задуженом царинском службенику у надзорној царинској канцеларији, који службеник одмах, зависно од резултата прегледа, даље спроводи поступак по предметној извозној царинској декларацији и робу пушта у поступак извоза,
13. по повратку у надзорну царинску канцеларију, царински службеник који је извршио преглед робе резултате контроле из забиљешке уписује у инспекцијски акт предметне извозне царинске декларације,
14. да нађено стање робе не одговара подацима из извозне царинске декларације и докумената, тада о нађеном стању сачињава записник у два примјерка, којег потписује и одобрени извозник који је и корисник предметног извозног поступка, те један примјерак предаје одобреном извознику, а царински поступак даље се спроводи на основу нађеног стања исто као по извозној царинској декларацији поднијетој у редовном поступку.
15. Након обављене контроле из става (7) овог члана, царински службеник који је извршио преглед робе на превозно средство ставља царинско обиљежје, а податке о укупном броју стављених обиљежја уписује у други ред поља Д/Ј примјерка 3 извозне декларације одштампаног у складу са чланом 26. овог упутства, а датум и вријеме прегледа робе уписује у четврти ред тог поља, а у пети ред истог поља ставља службену шифру и потпис.
16. Ако царински службеник по доласку на преглед робе у одобрени простор одобреног извозника из којег је роба пријављена за извозну отпрему у истом не затекне превозно средство натоварено робом, сматра се да је роба у поступку кућног извозног царињења изузета испод царинског надзора.
17. У случају из става (7) овог члана, царински службеник, који је извршио преглед робе, прегледаће и претходна три извоза спроведена по кућном извозном царињењу (на зеленој траци селективитета) и документацију везану за те извозе и, према процјени, услове за стицање преференцијалног поријекла односно издавања доказа о поријеклу робе, ако је у питању таква роба. О резултатима провјере сачињава забиљешку у два примјерка, од којих један уручује одобреном извознику, а други примјерак задржава у службеној евиденцији надзорне царинске канцеларије уз предметно одобрење о кућном извозном царињењу. У инспекцијски акт извозних царинских декларација које је провјерио уписује сажето резултате провјере и податке о забиљешци.
18. Одобрени извозник или његов заступник (ако га има), као екстерни корисник царинског информационог подсистема ''ASYCUDA World'', статусе својих извозних царинских декларација по кућном извозном царињењу прати путем тог система. На тај начин упознат је и са статусом у којем се налази његова предметна извозна царинска декларација по кућном извозном царињењу, то јест упознат је о томе да ли треба чекати са робом до прегледа од стране царинског службеника надзорне царинске канцеларије.

|  |  |
| --- | --- |
| **Одјељак Б.** | **Поступак отпреме робе за извоз од стране одобреног** |
|  | **извозника и завршетак кућног извозног царињења** |

**Члан 26.**

(Пуштање робе у захтијевани извозни

поступак и отпрема од стране одобреног извозника)

1. Када регистрована извозна царинска декларација из члана 24. овог упутства, након поступања надзорне царинске канцеларије по истој у складу са чланом 25. овог упутства, путем царинског информационог подсистема ''ASYCUDA World'', добије статус ''L број процјене'' тада је роба пуштена у поступак извоза. Датум пуштања робе у поступак извоза је датум додјеле ''L број процјене'', који датум наведени систем аутоматски исписује у поље Б извозне декларације, од ког момента одобрени извозник или његов заступник, ради отпреме робе за извоз, предузима сљедеће радње:
2. штампа извозну царинску декларацију на обрасцу ЈЦИ, у примјерку 1, 2 и 3. Примјерак 1 и 2 задржава, са којима касније поступа на начин одређен у члану 28. овог упутства,
3. примјерак 3 извозне царинске декларације овјерава у пољу Ц посебним печатом (који је одобреном извознику, на његов захтјев, одобрен одобрењем у складу са чланом 225. став (3) тачка б) Одлуке. У противном, празан примјерак 3 извозне царинске декларације, у пољу А, прије штампања мора бити унапријед овјерен и потписан на начин прописан чланом 225. став (3) тачка а) Одлуке,
4. ако се роба отпрема за извоз у жељезничком саобраћају, поред примјерка 3 извозне декларације, у теретни лист ЦИМ, у пољу 99 ставља отисак посебног печата из тачке б) овог става, те уписује MRN број и датум извозне царинске декларације из поља А. У том случају, робу прати тако овјерен ЦИМ, а примјерак 3 извозне царинске декларације одобрени извозник задржава до достављања истог надзорној царинској канцеларији на поступање у складу са чланом 28. овог упутства,
5. одобрени извозник може користити и своје властите пломбе којим осигурава неовлаштени приступ роби, које пломбе нису, нити замјењују царинско обиљежје.
6. Након обављених радњи из става (1) овог члана, одобрени извозник робу, заједно са овјереним примјерком 3 извозне царинске декларације и документима који прате ту декларацију отпрема излазној царинској канцеларији преко којег ће роба физички иступити из царинског подручја БиХ.

**Члан 27.**

(Поступање излазне царинске канцеларије)

1. Излазној царинској канцеларији превозник одобреног извозника предочава робу и документа која прате робу, те предаје примјерак 3 извозне царинске декларације која канцеларија, у обављању послова из своје надлежности, поступа као код иступа робе по извозној царинској декларацији поднијетој у редовном поступку, што укључује и овјеру физичког иступа робе из царинског подручја БиХ на предоченом примјерку 3 извозне декларације.
2. Да је роба из става (1) овог члана била прегледана од стране надзорне царинске канцеларије у одобреном простору код одобреног извозника и на превозно средство стављена царинска обиљежја може се препознати према подацима уписаним од стране поступајућег царинског службеника те канцеларије у пољу Д/Ј примјерка 3 извозне царинске декларације на начин прописан чланом 25. став (8) овог упутства.

**Члан 28.**

(Подношење и провјера допунске извозне декларације

и завршетак поступка кућног извозног царињења)

1. Одобрени извозник или његов заступник дужан је, у року одређеном у одобрењу, надзорној царинској канцеларији доставити допунску извозну царинску декларацију и пратећа документа, укључујући и обрачунску царинску декларацију из члана 22. став (3) овог упутства када се ради о ситуацији из те одредбе.
2. Допунска извозна царинска декларација је она извозна декларација која је претходно, у складу са чл. 23. до 26. овог упутства, попуњена те електронски послата и регистрована у царинском информационом подсистему ''ASYCUDA World'' и по којој је роба већ пуштена у поступак извоза, а коју одобрени извозник или његов заступник, само физички доставља надзорној царинској канцеларији и то примјерак 1 и 2 (који требају бити овјерени од стране декларанта/заступника у пољу 54), као и примјерак 3 на којем је излазна царинска канцеларија овјерила физички иступ робе из царинског подручја БиХ, заједно са документима из члана 23. став (3) овог упутства. Ако је роба отпремљена за извоз у жељезничком саобраћају, имајући у виду члан 464. став (2) тачка б) Одлуке, уз наведене примјерке извозне царинске декларације доставља се и товарни лист ЦИМ овјерен од излазне граничне жељезничке станице (као потврда иступа робе).
3. Контрола допунске извозне царинске декларације, са припадајућим документима, подразумјева провјеру истовјетности података из предметне допунске извозне декларације и података из електронске извозне декларације из члана 25. овог упутства по којој је роба пуштена у поступак извоза, као и друге провјере једнако као код извозне царинске декларације поднијете у редовном поступку, када провјеру допунске извозне царинске декларације, према сопственој анализи ризика, обавља надзорна царинска канцеларија. Ако се у провјери допунске извозне царинске декларације утврде одређене неправилности, даље се у вези исте поступа у складу са чланом 92. Закона, а забиљешку о том поступању поступајући царински службеник уноси у инспекцијски акт те декларације, у којој наводи и утврђене неправилности.
4. Ако у провјери достављене извозне допунске царинске декларације, када исту према сопственој анализи ризика обавља, не утврди неправилности, као и у случају када не обавља провјеру те декларације, надзорна царинска канцеларија достављена сва три примјерка те допунске извозне декларације овјерава у пољу Д/Ј и уноси датум овјере (на примјер ''Овјера: 22/08/2022''). Након тога, примјерак 1 и 2 декларације, са пратећим документима (и копијом товарног листа ЦИМ, када је превоз обављен жељезницом), укључујући и забиљешку из члана 25. став (7) тачка а) овог упутства, ако постоји, задржава и одлаже у архиву, а примјерак 3 извозне декларације (и ЦИМ-а) на којем је овјерен иступ робе враћа одобреном извознику или његовом заступнику. Полазећи од члана 464. став (2) тачка б) Одлуке, надзорна царинска канцеларија, у случају превоза робе жељезницом, овјерава и примјерак 3 извозне декларације у погледу иступа робе на основу података из предоченог ЦИМ-а, који примјерак након тога враћа одобреном извознику или његовом заступнику.
5. Овјером допунске извозне царинске декларације завршава се предметни захтијевани извозни царински поступак по кућном извозном царињењу.
6. Допунска извозна царинска декларација из става (2) овог члана и електронска извозна царинска декларација из члана 25. овог упутства, сходно члану 88. став (4). Закона, чине јединствену и недјељиву правну цјелину на коју се примјењују прописи који важе на дан прихватања наведене електронске извозне царинске декларације као поједностављене царинске декларације.
7. Сходно чл. 21. и 91. Закона, одобрени извозник, овјерени примјерак допунске извозне царинске декларације, који му је враћен у складу са ставом (4) овог члана, дужан је, у прописаним роковима, чувати и ставити на располагање царинском органу на његов захтјев.

**Члан 29.**

(Кућно извозно царињење у извозним

царинским поступцима с економским дејством)

1. У спровођењу кућног извозног царињења код стављања робе у одобрене извозне царинске поступке с економским дејством из члана 1. став (2) овог упутства, одговарајуће примјењују се правила која важе за царински поступак извоза по кућном извозном царињењу и уобичајена правила прописана одредбама прописа који уређују сваки поједини царински поступак с економским дејством.
2. У спровођењу кућног извозног царињења код стављања робе у одобрене извозне царинске поступке с економским дејством из члана 1. став (2) овог упутства, надзорна царинска канцеларија из члана 5. став (1) тачка г) овог упуства су пријавна и отпусна царинска канцеларија одређене одобрењем за извозни царински поступак с економским дејством који је у питању.

**ГЛАВА VI - ПРЕЛАЗНЕ И ЗАВРШНЕ ОДРЕДБЕ**

**Члан 30.**

(ТИР карнет)

Ако се роба која је предмет кућног извозног царињења отпрема по ТИР карнету, у том случају, у погледу поступања са ТИР карнетом примјењују се царински прописи који регулишу поступак ТИР.

**Члан 31.**

(Употреба ранијих одобрења и рјешавање захтјева)

1. Сходно члану 558. став (1) Одлуке, одобрења за локално извозно царињење која су на снази на дан почетка примјене Одлуке остају на снази најдуже шест мјесеци од дана почетка примјене Одлуке.
2. Поступак кућног извозног царињења по одобрењима из става (1) овог члана од дана почетка примјене Одлуке спроводи се у складу са одредбама Закона и Одлуке које се односе на тај поступак и одредбама овог упутства.
3. Ималац одобрења за локално извозно царињење који намјерава даље користити поступак кућног извозног царињења у складу са Законом, Одлуком и овим упутством и жели ново одобрење најкасније до истека рока од шест мјесеци из става (1) овог члана, треба без одлагања поднијети нови уредан захтјев за издавање одобрења на обрасцу наведеном у члану 11. став (2) овог упутства. Уз нови захтјев прилаже се и копија одобрења из става (1) овог члана, као и копије свих измјена и допуна тог одобрења, која се стављају ван снаге новим одобрењем.
4. Ако ималац одобрења за локално извозно царињење не исходи одобрење у року од шест мјесеци из става (1) овог члана раније издато одобрење престаје важити по истеку тог рока, о чему се не доноси посебна одлука.
5. Захтјеве за издавање одобрења за кућно извозно царињење запримљене а неријешене до дана ступања на снагу овог упутства рјешава надлежна организациона јединица УИО из члана 11. став (1) овог упутства, у складу са одговарајућим одредбама Закона и Одлуке и овим упутством.
6. Захтјеве за измјене и/или допуне одобрења из става (1) овог члана, запримљене а неријешене до дана почетка примјене Одлуке, рјешава организациона јединица УИО која је донијела одобрење чија се измјена и/или допуна тражи, у складу са прописима који су важили до дана почетка примјене овог упутства.
7. Захтјеви за измјене и/или допуне одобрења из става (1) овог члана запримљени од дана почетка примјене Одлуке биће одбијени као недопуштени, обзиром да од наведеног дана почиње примјена Закона и Одлуке.

**Члан 32.**

(Примјена правила о попуњавању царинске декларације)

Ако су одредбама царинских прописа које се односе на попуњавање царинске декларације прописана правила, те шифре за одређену ситуацију, врсту документа и информацију, одобрење или друго које су различите од правила и шифри наведених у овом упутству, у том случају примјењују се правила и шифре прописане тим прописима.

**Члан 33.**

(Саставни дио упутства)

Саставни дио овог упутства чине:

|  |  |  |
| --- | --- | --- |
| a) | Прилог 1. | Образац Захтјева за провјеру измирења доспјелих финансијских обавеза у погледу индиректних пореза, осталих прихода и такси, из члана 13. став (1), |
| б) | Прилог 2. | Образац Захтјева за накнадну провјеру измирења доспјелих финансијских обавеза у погледу индиректних пореза, осталих прихода и такси, из члана 18. став (9). |

**Члан 34.**

(Пропис који престаје важити)

Даном ступања на снагу овог упутства престаје важити Упутство о локалном извозном царињењу (''Службени гласник БиХ'', бр. 46/09, 8/11 и 49/13).

**Члан 35.**

(Ступање на снагу)

Ово упутство ступа на снагу осмог дана од дана објављивања у ''Службеном гласнику БиХ''.

**ДИРЕКТОР**

Број: 01-02-2-1033- \_\_\_\_\_\_\_\_ /22

Бања Лука, \_\_\_\_\_\_\_ 2022. године **Др МИРО ЏАКУЛА**

**Прилог 1.**

Меморандум

Број: .................................................

..........................................................

.........................................................................................................

.........................................................................................................

(назив и мјесто организационе јединице којој се захтјев упућује)

**З А Х Т Ј Е В**

**за провјеру измирења доспјелих финансијских обавеза**

**у погледу индиректних пореза, осталих прихода и такси**

....................................................................................................................., дана ….......................... године, поднио је **захтјев за издавање одобрења за поступак кућног извозног царињења**, у складу са чланом 88. став (1) тачка ц) Закона о царинској политици у Босни и Херцеговини ("Службени гласник БиХ", бр. 58/15) и чл. 184. и 186. Одлуке о спровођењу Закона о царинској политици у Босни и Херцеговини (''Службени гласник БиХ'', бр. 13/19, 54/19, 21/20, 47/21, 49/21, 4/22, 23/22 .......).

У вези предње наведеног захтјева, молимо да, у складу са чланом 9. став (1) тачка j) и чланом 13. Упутства о поступку кућног извозног царињења ("Службени гласник БиХ", број ............), провјерите:

* да ли подносилац захтјева, на дан провјере, има неизмирених доспјелих финансијских обавеза у погледу индиректних пореза, осталих прихода и такси, које је УИО надлежна наплаћивати према прописима из области индиректног опорезивања.

М.П. ................................................................... **................................................................................................................................................................................................**

**РЕЗУЛТАТИ ПРОВЈЕРЕ**

|  |  |  |
| --- | --- | --- |
| Попуњава организациона јединица УИО која врши провјеру, и након тога, овај образац враћа подносиоцу захтјева за предметну провјеру.  Горе наведени подносилац захтјева за издавање одобрења за поступак кућног извозног царињења измирио је своје доспјеле финансијске обавезе у погледу индиректних пореза, осталих прихода и такси према УИО.  (Ако доспјеле обавезе нису измирене, навoди се врста и износ неизмирене обавезе у конвертибилним маркама).      Датум извршене провјере:  Потпис и сл. шифра службеника који је вршио провјеру:  Потпис руководиоца организационе јединице  М.П. | * ДА | * НЕ |

Захтјев се доставља у два примјерка од којих, након попуне резултата провјере на истом, један примјерак

задржава организациона јединица која врши провјеру, а други враћа подносиоцу захтјева за предметну провјеру.

**Прилог 2.**

Меморандум

Број: .................................................

..........................................................

..............................................................................................................

..............................................................................................................

(назив и мјесто организационе јединице којој се захтјев упућује)

**З А Х Т Ј Е В**

**за накнадну провјеру измирења доспјелих финансијских обавеза**

**у погледу индиректних пореза, осталих прихода и такси**

............................................................................................................................................, И.Б. .......................... **издато је одобрење за поступк кућног извозног царињења** број: .......................................... од ................ године.

У вези предње наведеног одобрења, молимо да, у складу са чланом 18. став (9) и чланом 13. ст. (2) и (3) Упутства о поступку кућног извозног царињења ("Службени гласник БиХ", број ............), провјерите:

* да ли подносилац захтјева, на дан провјере, има неизмирених доспјелих финансијских обавеза у погледу индиректних пореза, осталих прихода и такси, које је УИО надлежна наплаћивати према прописима из области индиректног опорезивања.

М.П. ...................................................................

**...............................................................................................................................................................................**

**РЕЗУЛТАТИ ПРОВЈЕРЕ**

|  |  |  |
| --- | --- | --- |
| Попуњава организациона јединица УИО која врши провјеру, и након тога, овај образац враћа подносиоцу захтјева за предметну провјеру.  Горе наведени ималац одобрења за поступак кућног извозног царињења измирио је своје доспјеле финансијске обавезе у погледу индиректних пореза, осталих прихода и такси према УИО.  (Ако доспјеле обавезе нису измирене, навoди се врста и износ неизмирене обавезе у конвертибилним маркама).      Датум извршене провјере:  Потпис и сл. шифра службеника који је вршио провјеру:  Потпис руководиоца организационе јединице  М.П. | * ДА | * НЕ |

Захтјев се доставља у два примјерка од којих, након попуне резултата провјере на истом, један примјерак

задржава организациона јединица која врши провјеру, а други враћа подносиоцу захтјева за предметну провјеру.